*Balla Zsófia Másokkal, láthatatlanul*

Hogy nincsenek már itt velünk azok,

kiket szerettünk s azok sem, kiket

meghitten megvetettünk, de mégis, e sok-

féle azt summázta, együtt vagyok

minddel élő ; vitázunk, csókolózunk,

futólag gondolunk egyikre-másra. Míg

látatlan, testem fölött puha lózung

az arcom – emlékeztet rám, ki bent lakik,

aki vagyok – s ki értetlen csodálja

az égboltot, a szörnyű s lágy világot.

Nyáron várom, nyitott-e már a mályva,

gyógyul-e már sok csöpp viszály, s ha lángot

vetett, tudom-e oltani ? Az ágyba

egy mondatot viszek, mely élni visszarántott.

*Hazatalálás*

I.

Nem tudom, ebben az akváriumban

bevándorló vagyok vagy őshonos ?

Az ember sokfele ősre bukkan,

kiket a húsa egybemos.

Az éhség hömpölyög a tengerekből erre,

délibáb hívja földrészeken át,

ömlik erdőn-folyón futó ember keserve :

hogy el kell hagynia, s hogy nem talál hazát.

II.

József Egyiptomban, Mária Betlehemben :

úgy maradtunk meg mi is : mások kenyerén.

Ott sírok a ránk szakadó tömegben.

Ma kik vagyunk itt, Te meg én ?

Ki más országba mész, hántsd le az almodat,

hintsed be nyomodat.

A Föld, a föld minket is befogad.